**Kunfehértó Község Polgármesterének**

***E l ő t e r j e s z t é s e***

a Képviselő-testület **2017. március 29-i** ülésére

**Javaslat Kunfehértó község településfejlesztési, településrendezési és településképi feladataival összefüggő partnerségi egyeztetés szabályairól szóló önkormányzati rendelet megalkotására és a kapcsolódó döntés meghozatalára**

tárgyában

Tisztelt Képviselő-testület!

2016. június 13-án elfogadásra került a Településkép védelméről szóló 2016. LXXIV. törvény. A törvény alapján az Önkormányzatok 2017. évi feladata a településképi rendelet, illetve a települési arculati kézikönyv megalkotása. A dokumentumok elkészítésével az Önkormányzat megbízta a SOXÖG Építészstúdió Bt-t.

Az Arculati kézikönyv és a településképi rendelet elkészítésének eljárási rendjét *a településfejlesztési koncepcióról, az integrált városfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló 314/2012. (XI. 8.) Korm. rendelet tartalmazza.*

A Kormányrendelet 28.§-a alapján a kézikönyvet és a településképi rendeletet a polgármester egyezteti a kormányrendelet 9. mellékletében meghatározott államigazgatási szervekkel, önkormányzatokkal, illetve a partnerségi egyezetés szabályai szerint a lakossággal, civil szervezetekkel, gazdálkodó szervezetekkel.

Kunfehértó Község településfejlesztési és településrendezési döntései meghozatalának társadalmi egyeztetését jelenleg az [59/2014.(VII.08.) Kt. számú határozat](http://www.kunfeherto.hu/m_testuleti_dontesek/hatarozatok/2014/59_2014.pdf)  
(Partnerségi rend megállapítása a településfejlesztési és településrendezési eljárásokhoz) foglalja keretbe. A *településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló 314/2012. (XI. 8.) Korm. rendelet* (továbbiakban: ***Eljr.***) 2017. január 1-jén életbe lépett módosítása értelmében a helyi partnerségi egyeztetés formája és módja megváltozott, kibővült, az egyeztetés a 2017. október 1-ig elkészítendő településképi dokumentumokra (arculati kézikönyv, településképi rendelet) is kiterjedt és rögzítésre került, hogy az egyeztetés szabályait rendeletben kell megállapítani.

A partnerségi véleményezés a közeljövőben több olyan önkormányzati feladat kapcsán szükségessé válik, melyeket törvények írnak elő. Hamarosan elindul a településkép védelméről szóló 2016. évi 74. törvény szerint 2017. október 1-ig meghozandó településképi rendelet és az alátámasztására szolgáló arculati kézikönyv összeállítása.

Az *Eljr.*29. § értelmében az önkormányzat az egyeztetési eljárást megelőzően, a teljes körű nyilvánosság biztosításával, az eljárásrendhez kapcsolódó határidők figyelembevételével dönt a partnerségi egyeztetés szabályairól, melynek során meghatározza:

*a)*a partnerek tájékoztatásának módját és eszközeit,

*b)*a partnerek által adott javaslatok, vélemények megadásának módját és határidejét, továbbá nyilvántartásának módját,

*c)*az el nem fogadott partnerségi javaslatok, vélemények indokolásának módját, a dokumentálásuk, nyilvántartásuk rendjét,

*d)*az elfogadott koncepció, stratégia, településrendezési eszközök, kézikönyv és településképi rendelet nyilvánosságát biztosító intézkedéseket.

A tartalmi követelményeknek megfelelően került kidolgozásra a Kunfehértó Község településfejlesztési, településrendezési és településképpel kapcsolatos feladataival összefüggő partnerségi egyeztetés szabályairól szóló önkormányzati rendelet, amelynek jóváhagyásával egyidejűleg hatályon kívül kell helyezni a jelenleg hatályos, *a településrendezéssel összefüggő partnerségi egyeztetés szabályainak meghatározásáról szóló 59/2014.(VII.08.) Kt.sz* határozatot.

1. **A rendelettervezet összeállításának társadalmi, gazdasági, szakmai okai**

2017. január 1-jei hatállyal módosult *a* *településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló 314/2012. (XI. 8.) Korm. rendelet.* Az új előírások értelmében a helyi partnerségi egyeztetés formája és módja megváltozott, kibővült, az egyeztetés szabályait rendeletben kell megállapítani és az egyeztetési kötelezettség a 2017. október 1-ig elkészítendő településképi dokumentumokra (arculati kézikönyv, településképi rendelet) is vonatkozik.

1. **A rendelettervezet összeállításának társadalmi, gazdasági, szakmai céljai**

Kunfehértón jelenleg az *59/2014. (VII.8.) Kt.sz.* határozat tartalmazza *a településrendezéssel összefüggő partnerségi egyeztetés szabályait*. Továbbra is az a cél, hogy – immár rendeleti keretek között – a településfejlesztési és településrendezési eljárások során minden helyi lakos és vállalkozás, továbbá az összes civil szervezet és egyes szakmai szervezetek részére továbbra is biztosított legyen a véleményezési lehetőség.

1. **A javasolt szabályozás várható hatásai**

A társadalom széles köre hatékonyan részt vehet a közérdekű tervezési folyamatokban, ezáltal nagyobb támogatottságot nyernek a településfejlesztési és településrendezési célok, feladatok.

**Határozati javaslat:**

**Kunfehértó Község Önkormányzatának Képviselő-testülete hatályon kívül helyezi a településrendezéssel összefüggő partnerségi egyeztetés szabályainak meghatározásáról szóló 59/2014.(VII.08.) Kt.sz határozatot.**

**Határidő: azonnal**

**Felelős: Huszár Zoltán polgármester**

**Értesül: Lakatos Tamás műszaki ügyintéző**

**Bodó Szilveszterné igazgatási ügyintéző**

Kunfehértó, 2017. március 10.

**Huszár Zoltán**

polgármester

**Hatásvizsgálati lap**

**Kunfehértó Község Önkormányzata Képviselő-testületének**

**…/2017(III....) számú rendeletéhez**

**Kunfehértó Község településfejlesztési, településrendezési és településképpel kapcsolatos feladataival összefüggő partnerségi egyeztetés szabályairól**

**Tájékoztatás előzetes hatásvizsgálat eredményéről**

1. **Várható társadalmi hatások**

Kunfehértó lakói, vállalkozói, civil szervezetei betekintést és beleszólást nyernek a településfejlesztés és településrendezés, valamint a településkép formálásának tervezésébe.

1. **Várható gazdasági, költségvetési hatások**

A gazdaságfejlesztésben kedvező hatás származhat a tervezési folyamat nyílt, átlátható egyeztetési rendjéből.

1. **Várható környezeti hatások**

A rendelet megalkotásának pozitív környezeti hatása lehet a partnerek által ellenőrizhető, befolyásolható településkép-alakítás révén.

1. **Várható egészségi következmények**

A rendelet megalkotás nem jár káros egészségi következményekkel.

1. **Rendelet adminisztratív terheket befolyásoló hatásai**

A feltételeket a módosítás nem változtatja meg, nem ró plusz terheket az önkormányzatra.

1. **Rendeletalkotás szükségessége, a jogalkotás elmaradásának várható következményei**

A partnerségi egyeztetési rendelet megalkotását magasabb szintű jogszabály írja elő. A rendelet-alkotás hiányában nem indíthatók tervezési eljárások a településfejlesztés, településrendezés és településkép témáiban.

1. **A rendelet alkalmazásához szükséges személyi, szervezeti, tárgyi és pénzügyi feltételek**

A feltételeket a módosítás nem változtatja meg, nem ró plusz terheket az önkormányzatra.

Kunfehértó, 2017. március 10.

**Huszár Zoltán**

polgármester

**Kunfehértó Község Önkormányzata Képviselő-testületének**

**…/2017 (III.….) önkormányzati rendelete**

**Kunfehértó Község településfejlesztési, településrendezési és településképpel kapcsolatos feladataival összefüggő partnerségi egyeztetés szabályairól**

Kunfehértó Község Önkormányzata Képviselő-testülete az Alaptörvény 32. cikk (2) bekezdésében meghatározott eredeti jogalkotói hatáskörében a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 1. pontjában, valamint az épített környezet alakításáról és védelméről szóló 1997. évi LXXVIII. törvény 6. § (1) bekezdésében meghatározott feladatkörében eljárva a következőket rendeli el:

1. §

Jelen rendelet Kunfehértó Község (továbbiakban: a község) közigazgatási területére készülő településfejlesztési koncepció, integrált településfejlesztési stratégia, településrendezési eszközök, településképi arculati kézikönyv és településképi rendelet készítésének és módosításának partnerségi egyeztetésére terjed ki.

2. §

A partnerségi egyeztetésben részt vesznek

1. a község lakossága,
2. a község területén működő egyházak és civil szervezetek
3. a környezet védelmének általános szabályairól szóló 1995. évi LIII. törvény 98. § (2) a) pontja alapján a településrendezési eszközök véleményezési eljárásába bejelentkező szervezetek.
4. a község területéhez kapcsolódóan működő agrár, kereskedelmi, építész és mérnöki szakmai érdekképviseleti szervezetek és a kunfehértói székhellyel vagy telephellyel rendelkező gazdasági szervezetek,
5. az eljárásban érintett közművek üzemeltetői,
6. érintettség esetén az országos közutak kezelői.

3. §

A partnerségi egyeztetésre vonatkozó országos jogszabályban előírt

1. közterületi hirdetmény helye az önkormányzati hirdetőtábla Kunfehértó, Szabadság tér 8. szám alatt,
2. önkormányzati honlap a www.[kunfeherto.hu](http://varoshaza.kiskunhalas.hu/) web-oldal, melyen a „Partnerség” című külön tárhely biztosított,
3. lakossági fórum helyét és a bevontak körét az egyes eljárásokban egyedileg állapítja meg Kunfehértó Község polgármestere (a továbbiakban: polgármester).

4. §

A partnerségi egyeztetésben résztvevők észrevételeiket az országos jogszabályban megszabott határidőre

1. postai levélben a polgármesternek címezve, 6413 Kunfehértó, Szabadság tér 8. szám alatti címre,
2. elektronikus levélben a kfto.muszaki@gmail.com e-mail címre

juttathatják el.

5. §

(1) A partnerségi egyeztetés keretében beérkezett észrevételeket

1. a Kunfehértói Polgármesteri Hivatal településfejlesztési, településrendezési feladatokkal megbízott szervezeti egysége (továbbiakban: hivatal) nyilvántartásba veszi és az iratkezelés általános szabályainak megfelelően megőrzi,
2. a polgármester és az egyeztetés tárgyát képező dokumentum felelős tervezője kiértékeli és az indoklásokat is tartalmazó jegyzőkönyvben zárja le,
3. a hivatal a b) pontban foglalt jegyzőkönyvet a 3. § a) és c) szerinti helyen közzéteszi és az iratkezelés általános szabályainak megfelelően megőrzi,

(2) A hivatal intézkedik az elfogadott véleményeknek a dokumentumokban való érvényesítéséről.

6. §

Az elfogadott településfejlesztési koncepció, integrált településfejlesztési stratégia, településrendezési eszközök, településképi arculati kézikönyv és településképi rendelet az egyéb jogszabály szerinti határidőn belül a [www.kunfeherto.hu](http://www.kunfeherto.hu) önkormányzati honlapon válik elérhetővé.

7. §

E rendelet a kihirdetését követő napon lép hatályba.

Kunfehértó, 2017. március 29.

Huszár Zoltán Kristóf Andrea

polgármester jegyző

Záradék:

A rendelet kihirdetése a mapi napon a Kunfehértói Polgármesteri Hivatal hirdetőtábláján való kifüggesztéssel megtörtént.

Kunfehértó, 2017. március …..

Kristóf Andrea

jegyző